पाकिस्तान से चीन ले जाया जा रहा था रेडियोएक्टिव सब्सटेंस! गुजरात के मुंद्रा पोर्ट पर कई कंटेनर जब्त
बयान में कहा गया, ‘‘इन कंटेनरों को मुंद्रा पोर्ट या देश के किसी अन्य पोर्ट के लिए रवाना नहीं किया गया था। इन्हें कराची से चीन के शंघाई भेजा जा रहा था।"
कच्छ: अडाणी पोर्ट्स ने शुक्रवार को बताया कि सीमा शुल्क और राजस्व आसूचना निदेशालय (डीआरआई) की एक संयुक्त टीम ने खतरनाक माल की ढुलाई के संदेह को लेकर मुंद्रा पोर्ट पर एक विदेशी पोत से कई कंटेनर जब्त किए हैं। अडाणी पोर्ट्स एंड स्पेशल इकोनॉमिक ज़ोन (APSEZ) के अनुसार, जब्त किये गए कंटेनर पाकिस्तान के कराची से चीन के शंघाई रवाना किये थे और इन्हें मुद्रा पोर्ट के लिए नहीं भेजा गया था। बयान में कहा कि माल को गैर-खतरनाक श्रेणी के रूप में सूचीबद्ध किया गया था जबकि जब्त किए गए कंटेनरों में खतरनाक श्रेणी 7 के निशान लगे हुए थे, जो रेडियोएक्टिव पदार्थों की तरफ इशारा करते हैं। एपीएसईजेड ने कहा, ‘‘सीमा शुल्क और डीआरआई की एक संयुक्त टीम ने 18 नवंबर को मुंद्रा पोर्ट पर एक विदेशी पोत से कई कंटेनर जब्त किये। यह कंटेनर बिना जानकारी दिए खतरनाक माल की ढुलाई के संदेह को लेकर जब्त किये गए।’’ बयान में कहा गया, ‘‘इन कंटेनरों को मुंद्रा पोर्ट या देश के किसी अन्य पोर्ट के लिए रवाना नहीं किया गया था। इन्हें कराची से चीन के शंघाई भेजा जा रहा था। सरकारी अधिकारियों ने जांच के लिए इन कंटेनरों को मुंद्रा बंदरगाह पर उतार दिया है।’’